ຄູເຝິກ ເກົາຫລີເໜືອແລະໃຕ້ ຊ່ວຍສອນ ນັກກີລາກໍາປູເຈຍ (ເບິ່ງວີດີໂອລາວ/ອັງກິດ)
ນັກກິລາກໍາປູເຈຍ ຫັນໄປຫາ ຄູເຝິກຊາວເກົາຫລີ ເພື່ອໃຫ້ຊ່ວຍພວກຕົນ ໃຫ້ໄດ້ເຂົ້າແຂ່ງຂັນ ໃນກິລາໂອລິມປິກ ລະດູຮ້ອນ ທີ່ລອນດອນ.
ແຕ່ໃດມາ ກໍາປູເຈຍຍັງບໍ່ເຄີຍໄດ້ຫລຽນໂອລິມປິກຈັກເທື່ອ ສໍາລັບກີລາໂອລິມປິກ ທີ່ລອນດອນ ປະເທດອັງກິດ ໃນລະດູຮ້ອນປີນີ້ ກໍາປູເຈຍແມ່ນກໍາລັງພະຍາຍາມຈະຄ້ວາຫລຽນມາໃຫ້ໄດ້ ດ້ວຍຄວາມຊ່ວຍເຫລືອຈາກ ຊາວເກົາຫລີ ກີລາສອງປະເພດທີ່ໃຫ້ຄວາມຫວັງແກ່ກໍາປູເຈຍປີນີ້ ຄື ປະເພດມວຍປໍ້າ ແລະເຕກວນໂດ ທີ່ມີຊາວເກົາຫລີເປັນຄູເຝິກສອນ ຫລືໂຄຈ ຈາກເກົາຫລີໃຕ້ຜູ້ນຶ່ງ ແລະເກົາຫລີເໜືອຜູ້ນຶ່ງ Daniel Schearf ຜູ້ສື່ຂ່າວວີໂອເອ ສົ່ງລາຍງານກ່ຽວກັບເລື່ອງນີ້ ມາຈາກພະນົມເປັນ ບ່ອນທີ່ທັງໂຄຊແລະນັກກີລາໃຊ້ຫ້ອງຈີມເຝິກແອບຮ່ວມກັນ ທອງປານ ມີລາຍລະອຽດມາສະເໜີທ່ານໃນອັນດັບຕໍ່ໄປ ນັກມວຍປໍ້າຍິງ ເຈົາ ສຸເທຍຣະ ເປັນນັກກີລາຊາວກໍາປູເຈຍໃນຈໍານວນບໍ່ເທົ່າໃດຄົນ ທີ່ ອາດມີສິດເຂົ້າແຂ່ງຂັນກີລາໂອລີມປິກ ທີ່ລອນດອນປີນີ້ ຍ້ອນຄວາມມຸ່ງໝັ້ນເພື່ອໃຫ້ໄດ້ຮັບໄຊຊະນະ ໃນກີລາປະເພດທີ່ສ່ວນໃຫຍ່ ມີແຕ່ຜູ້ຊາຍນັ້ນ ນາງ ເຈົາ ກ່າວວ່າ ພາກໂຊນາມ ໂຄຈເກົາຫລີເໜືອທີ່ເຄັ່ງຄັດຂອງນາງ ສິດສອນໃຫ້ນາງ ຫລິ້ນໄດ້ດີຂຶ້ນ ເຖິງແມ່ນຈະມີອຸບປະສັກດ້ານພາສາກໍຕາມ ທ່ານ ພາກ ມີຊື່ສຽງວ່າເປັນຄູເຝິກທີ່ເຄ່ງຄັດໃຊ້ວິທີເຝິກແອບຢ່າງບໍ່ຢຸດຢັ້ງ ໂດຍບໍ່ໃຫ້ມີ ເວລາເຫລືອສໍາລັບກິດຈະກໍານອກຫ້ອງຈີມເລີຍ ເຖິງແມ່ນໂຄຈພາກໄດ້ມາຢູ່ກໍາປູເຈຍ ຫລາຍປີແລ້ວກໍຕາມ ແຕ່ຜູຸ້ກ່ຽວກໍເວົ້າພາສາຂະເໝນ ຫລື ອັງກິດແຕ່ພຽງໜ້ອຍດຽວ ແຕ່ຄວາມຈົ່ງຮັກພັກດີຂອງທີມນັກກິລາ ແລະພວກຜູ້ຊ່ວຍຊາວເກົາຫລີເໜືອຂອງລາວ ແມ່ນໜັກແໜ້ນຕໍ່ລາວ ທີມນັກກິລາແລະໂຄຈໄດ້ພັດທະນາຄວາມຜູກພັນທີ່ໝັ້ນໝຽວເລິກເຊິ່ງຕໍ່ກັນ ເຖິງ ແມ່ນຈະມີອຸບປະສັກດ້ານພາສາກໍຕາມ ນາງ ເຈົາ ສຸເທຍຣະ ກ່າວວ່າ ນາງຮັກຄູ ເຝິກຂອງນາງ ຄືກັບພໍ່ ເວລາກິມຈົງອິລ ຜູ້ນໍາຜະເດັດການຂອງເກົາຫລີເໜືອເຖິງ ແກ່ມໍລະນະກໍາໃນເດືອນທັນວາປີຜ່ານມານັ້ນ ນາງແລະຄົນອື່ນໆໃນທີມ ໄດ້ສະໜັບ ສະໜຸນແລະໃຫ້ກໍາລັງໃຈແກ່ໂຄຈພາກ Hok Chheangkim ຄູເຝິກຊາວກໍາປູເຈຍຂອງທີມ ກ່າວວ່າ ໃນເບື້ອງຕົ້ນນັ້ນ ຄູພາກແມ່ນໄດ້ຈໍາເປັນຕ້ອງລຸດຜ່ອນວິທີເຝິກແບບແບບເຄ່ງຄັດຮຸນແຮງໃນບາງ ຄັ້ງບາງຄາວ ຄືກັນກັບປະຕິບັດຕໍ່ພວກທະຫານນັ້ນລົງ ແຕ່ແນວໃດກໍດີ ນາຍ Hok ກໍຊົມເຊີຍຄວາມສາມາດຂອງຄູພາກ ທີ່ໄດ້ຊ່ວຍໃຫ້ນາງເຈົາ ສຸເທຍຣະ ຍາດ ເອົາຫລຽນຄໍາມາໄດ້ ໃນກີລາຊີເກມ ປີ 2009 ທີ່ຈັດຂຶ້ນຢູ່ປະເທດລາວນັ້ນ ໂຄຈອີກຄົນນຶ່ງ ທີ່ໄດ້ເຝິກແອບຢູ່ຄຽງຂ້າງກັນກັບພວກຄູເຝິກເກົາຫລີເໜືອມາ ໄດ້ຫົກປີແລ້ວນັ້ນ ຄື Choi Yong-suk ຄູເຝິກ ເຕກວັນໂດ ຊາວເກົາຫລີໃຕ້ ໂຄຈ Choi ເວົ້າວ່າ ເຖິງແມ່ນມີການແຂ່ງດີແຂ່ງເດັ່ນກັນໃນດ້ານກີລາລະຫວ່າງຕົວ ລາວເອງກັບພວກຄູເຝິກຊາວເກົາຫລີເໜືອກໍຕາມ ແຕ່ພວກເຂົາເຈົ້າກໍມີຄວາມມຸ້ງ ໝັ້ນອັນດຽວກັນ ທີ່ຈະຊຸກຍູ້ສົ່ງເສີມທີມກີລາຊາວກໍາປູເຈຍ ໃຫ້ເຖິງທີ່ສຸດ ຊຶ່ງລາວ ກ່າວວ່າ: ນອກນີ້ແລ້ວ ຄູເຝິກ Choi ຍັງຊ່ວຍເຝິກແອບ ນາງສອນ ດາວິນ ນັກກິລາເຕກວັນ ໂດ ທີ່ຫວັງຢາກໄດ້ຮັບຫລຽນໂອລີມປິກອີກຄົນນຶ່ງແລະກ່າວວ່າ ຕ່າງຈາກສຸເທຍຣະ ນາງບໍ່ຢາກເຝິກແອບກັບໂຄຈຊາວເກົາຫລີເໜືອ ເພາະວ່າເກົາຫລືເໜືອເປັນຄອມມີວ ນີສ ແຕ່ນາງກໍບໍ່ລັງກຽດທີ່ຈະໃຊ້ໂຮງຈີມດຽວກັນ ຍັງເຫລືອເວລາພຽງຫ້າເດືອນເທົ່ານັ້ນ ການແຂ່ງຂັນກີລາໂອລີມປິກກໍຈະເລີ່ມຂຶ້ນ ພວກນັກກີລາເຫລົ່ານີ້ແມ່ນຍັງກໍາລັງລໍຖ້າຟັງເບິ່ງວ່າ ພວກເຂົາເຈົ້າ ຈະມີເງື່ອນໄຂ ໄດ້ເຂົ້າຮ່ວມແຂ່ງຂັນຫລືບໍ່ ສໍາລັບນາງ ສອນ ດາວິນ ນັ້ນ ແມ່ນລໍຄອຍການໄດ້ ເຂົ້າໄປແທນບ່ອນ ນັກກິລາຈາກປະເທດໃດນຶ່ງທີ່ມີເງື່ອນໄຂແຕ່ກໍອາດຈະຕົກຮອບ ໄປ ຍ້ອນບໍ່ໄດ້ຊະນະໃນຮອບຄັດເລືອກ ສ່ວນນາງເຈົາ ສຸເທຍຣະ ກໍຫວັງທີ່ຈະໄດ້ ຮັບໄຊຊະນະໃນການແຂ່ງຂັນຢູ່ປະເທດ Kazakhstan ໃນທ້າຍເດືອນນີ້ ຊຶ່ງຈະເຮັດ ໃຫ້ນາງໄດ້ເຂົ້າແຂ່ງຂັນ ທີ່ລອນດອນ